Kuća umjetnosti Arsen

Požuda
2025-02-01 20:00 (Europe/Zagreb) | Kuća umjetnosti Arsen, Obala hrvatske mornarice 1, Šibenik, 22000
Požuda (Babygirl), r. Halina Reijn; SAD; 2024., 114′

Najerotičniji film godine donio je oskarovki Nicole Kidman nagradu Coppa Volpi u Veneciji za jednu od najodvažnijih uloga u njezinoj karijeri. Film Požuda nizozemske filmašice Haline Reijn, koja se režiji okrenula nakon plodonosne glumačke karijere u kazalištu, “sirovu strast” kapitalnih erotskih trilera nastalih u drugoj polovici 1980-ih i ranih 1990-ih pod redateljskom palicom Paula Verhoevena i Adriana Lynea transponira u 21. stoljeće, u doba četvrtog vala feminizma i (post)MeeToo pokreta. Priča prati uspješnu direktoricu tvrtke, ujedno i brižnu majku i voljenu suprugu. Čini se da Romy vodi idiličan život, no nečega ipak nedostaje. Čvrsta struktura njezina života potpuno će se poljuljati kada se korporativnom timu pridruži mladi stažist Samuel. Romy i Samuel upuštaju se u burnu i riskantnu tajnu uredsku seksualnu vezu, vođenu igrama dominacije i submisivnosti, dok Romyna karijera i obitelj vise o niti neizvjesnosti. Analizirajući karakter suvremenih muško-ženskih odnosa, Požuda vješto balansira između intrige i senzualnosti, zavodljivog i opasnog, duhovitog i napetog. Nicole Kidman, koja je za svoju smionu i nijansiranu izvedbu nominirana i za Zlatni globus, u ulozi Samuela pridružio se Harris Dickinson, kojeg je domaća publika u posljednje vrijeme gledala u filmovima Trokut tuge (2022.), Djevojka iz močvare (2022.) i Čelična kandža (2023.), te Antonio Banderas kao njezin suprug Jacob. Kontroverzno ostvarenje prepuno erotike – povremeno komično, a katkad dramatično, ali dosljedno odvažno – nudi suvremen i iskren portret ženske seksualnosti, toliko potreban “filmski masterclass o perverziji, koji razbija kolektivni sram vezan uz seksualne fantazije kroz slojevitu priču ispričanu bez osuda” (Elle).

ULAZNICE: Za Klub prijatelja 3,50€ / redovna cijena 4€
Ulaznice po redovnoj cijeni dostupne su online i na blagajni Kuće umjetnosti Arsen.
Članovi Kluba prijatelja popust ostvaruju na fizičkim prodajnim mjestima uz predočenje važeće članske iskaznice.
